Galko, Ľubomír, poslanec NR SR (2014-10-28):
Ďakujem pekne. Vážená pani predsedajúca, vážený pán námestník generálneho prokurátora, panie poslankyne, páni poslanci, no v hektickej dobe som sa pripravoval, lebo som nemyslel, že už dôjdem tak rýchlo na rad, takže budem musieť troška improvizovať. Chcel by som na úvod oceniť, že evidujem prípady, keď prokuratúra na rozdiel od minulosti koná. Som rád, že bolo na základe iniciatívy Generálnej prokuratúry napríklad zrušené obvinenie voči novinárovi Karolyimu z Trendu za ohováranie. Takisto veľmi pozitívne vnímam zrušenie šestnásť rokov trvajúceho šikanovania a trestného stíhania za básničku bývalej novinárky Jany Teleki krajskou prokuratúrou. Zhodou okolností o nej sme tu hovorili pred rokom aj ja aj Martin Poliačik. A toto hodnotím ako splnený sľub generálneho prokurátora Čižnára. Chcem pripomenúť situáciu okolo bitkárov v nitrianskom bare Mariachi, ktorá mňa osobne dosť trápi a ktorú dosť citlivo vnímam, lebo je to práve ten prípad, keď profesionálny vojak kopal do hlavy ležiaceho bezbranného človeka. A tak ako chcem pochváliť angažovanosť Generálnej prokuratúry, ktorá v tomto prípade začala konať a konala aj voči nitrianskej prokuratúre, tak musím povedať, že som rozčarovaný z dohody o vine a treste 400 eur za kopanie bezbranného ležiaceho človeka do hlavy. To pokladám za výsmech. Pozitívne hodnotím angažovanosť prokuratúry pri streľbe na študentov na diaľnici D2. Vieme, o čo ide, viackrát sa o tom rozprávalo. Policajti si pomýlili vozidlo s vozidlom hľadaného páchateľa trestnej činnosti, strieľali na nevinných študentov, následne aj po zistení omylu ich bezdôvodne zadržiavali na diaľnici a šikanovali ich a ponižovali ich. Minister vnútra sa pritom dlhodobo tváril, že nič sa nedeje. A až na tlak, keď sme za pomoci opozičných kolegov zvolali mimoriadny brannobezpečnostný výbor a doviedol som študentov do Národnej rady, tak priznal minister vnútra pochybenie a prisľúbil odškodnenie. Toto mi bolo málo, lebo som bol presvedčený, že za tie zlyhania by mali dotyční policajti byť riešení aj trestnoprávne. Podal som trestné oznámenie, ktoré posudzovala inšpekcia ministerstva vnútra, ktorá to klasickou salámovou metódou rozdelila na tri časti, ktoré postupne jednu za druhou odmietala. A tu sa udialo to, čo ja hodnotím zatiaľ ako svoju najpozitívnejšiu skúsenosť s Generálnou prokuratúrou, keď prokuratúra zrušila príslušné uznesenie policajtov a nariadila trestné stíhanie. A dnes tam beží trestné stíhanie v dvoch skutkoch (zneužívanie právomoci verejného činiteľa aj poškodzovanie cudzej veci). Toto je významný posun, keď sa možno rok predtým všetci naokolo, polícia aj minister vnútra tvárili, že všetko, celý zákrok aj to, čo sa udialo po ňom, je v poriadku, a tvárili sa, že jediní nenormálni sú študenti, ktorí sa takpovediac čudujú a nevedia si zvyknúť na to, že po nich niekto na diaľnici pálil ostrými nábojmi. Prípad streľby na študentov je pre mňa jeden z najsvetlejších momentov od marca 2012, s ktorými som sa ja osobne pri mojej poslaneckej práci a kontakte s Generálnou prokuratúrou stretol. Dokonca teraz zaimprovizujem, ešte aj tie oznámenia o tom, ako si to posúvate hore-dole po prokuratúrach už v podstate oveľa rýchlejšie. Aj dneska som z nich jedno dostal. Keď som dával len pred pár dňami doslova trestné oznámenie na prenájom budovy pre ministerstvo vnútra, tak behom pár dní mi došlo, zrovna dneska som vyberal oznámenie o tom, že ktorá prokuratúra bude daný prípad riešiť. Chcem vás požiadať, aby ste to robili aj naďalej, je to potrebné. Táto moja dnešná žiadosť na vás je o to naliehavejšia, že skúsenosti mi hovoria, že represívne zložky štátu, mám na mysli tajné služby, ale aj políciu, majú vždy tendenciu byť viac drzé a agresívnejšie, keď sú pri moci komunisti a ich socialistické odnože. Vtedy si oveľa viac dovoľujú. Svedčia o tom mnohé ich skutky aj teraz počas jednofarebnej vlády strany SMER, keď zastrašujú novinárov, ale aj svedkov závažných trestných činov. Navyše sa jedná o jednofarebnú vládu socialistov, ktorí už počas tejto krátkej doby prejavili nenáležité sklony k totalitnému spôsobu vládnutia, napríklad aj tým, že odmietajú obsadiť kontrolné pozície nominantmi opozície a kontrolujú samých seba. Preto mám vážne obavy, že objektívna kontrola represívnych zložiek dnes de facto neexistuje a keď existuje, tak je to veľmi obmedzene. Prípad agresívneho policajta, ktorý sme riešili práve dnes na výbore, jasne signalizuje, že represívne zložky sú pod ochrannými krídlami a pod nekritickým ochraňovaním ministra vnútra. V najbližších dňoch bude rituálne popravený jeden policajt, ktorý mal tú smolu, že ho pri neprimeranom tvrdom zákroku nahrala duchaprítomná dcéra vodičky. Ale jeho nadriadení, ktorí mu takéto konanie desať rokov tolerovali, možno ho dokonca v ňom aj podporovali, lebo dosahoval výsledky v potláčaní trestnej činnosti, postihnutí nebudú. A to je zle. A práve prokuratúra je inštancia, ktorá môže a mala by do takýchto prípadov vstupovať. Mimo iného v danom prípade budete mať na to aj o jeden dobrý dôvod navyše, pretože vzhľadom na to, že smerácka väčšina brannobezpečnostného výboru aj minister vnútra dnes konanie nadriadených policajtov prikryli s pravdepodobnosťou hraničiacou s istotou, podám aj v tejto súvislosti na Generálnu prokuratúru trestné oznámenie. Náš tímlíder pre súdnictvo a spravodlivosť tu už skúma právnu kvalifikáciu a pripravuje podklady. Vážený pán námestník, na strane 71 píšete o informovaní verejnosti z hľadiska Generálnej prokuratúry. Áno, aj ja vnímam väčšiu otvorenosť Generálnej prokuratúry odpovedať a aj proaktívne informovať verejnosť v prípadoch, dokonca aj živých prípadoch, ktoré sa vyšetrujú. Nechcem teraz riešiť odpovede na podnety novinárov alebo na otázky, ktoré zasielajú novinári. Oni sa pýtajú a vy odpovedáte. Skôr sa chcem pozastaviť nad niektorými proaktívnymi výstupmi a porovnám dva prípady. Prvý prípad je nasadzovanie informačno-technických prostriedkov Vojenských obranným spravodajstvom v rokoch 2010 a 2011 a druhý prípad je tunelovanie Vojenskej spravodajskej služby počas prvej Ficovej vlády, ktoré sa prevalilo v máji 2013. Minulý rok som tu poukázal pri prerokovávaní tohto istého bodu na neštandardné správanie predchádzajúceho, v tom čase už zastupujúceho generálneho prokurátora Dobroslava Trnku, ktorý absolútne neadekvátne komentoval od novembra 2011 až do marcových volieb v roku 2012 kauzu nasadzovania informačno-technických prostriedkov vo Vojenskom obrannom spravodajstve. Tejto šance sa nechcený Dobroslav Trnka, ktorý už na prokuratúre v tom čase dávno nemal čo hľadať, chytil rovnako, ako sa topiaci slamky chytá. Producíroval sa pred kamerami a neustále nekorektne naznačoval a komentoval, že za VOS niekto zodpovedal, VOS niekto riadil a podobne. Chcel ovplyvniť predvolebnú kampaň. A chcel sa zapáčiť smerákom. Rátal s tým, že ho po pre nich úspešných voľbách podržia. Rýchlosťou blesku bez akéhokoľvek vypočutia čo len jednej osoby obvinil niekoľkých dôstojníkov Vojenského obranného spravodajstva, aby to stihol ešte do parlamentných volieb v marci 2012. Navyše v tom čase z prokuratúry pred voľbami neustále unikali dôverné materiály a informácie, texty uznesení obvinení, ktoré niekto tesne pred ich zverejnením na internete alebo zaslaním novinárom upravil tak, aby sa Generálna prokuratúra mohla od nich akože dištancovať. Neskôr unikali výpovede svedkov, výňatky zo zoznamu osôb, na ktoré boli nasadené informačno-technické prostriedky. Vo viacerých prípadoch boli takisto tieto zoznamy upravované na nezodpovedajúce skutočnosti. Nakoniec Dobroslava Trnku aj tak smeráci hodili cez palubu a on sám musel prednedávnom tak brániť podozreniam z podvodu zo zneužitia právomoci verejného činiteľa a z korupcie. Minulý rok som vám vyčítal aj neustále úniky informácií z Generálnej prokuratúry v roku 2012, ktorých bolo síce už menej ako v roku 2011, ale ktoré boli. Tu na tomto mieste chcem skonštatovať, že sa situácia v roku 2013 zlepšila. Po voľbách v roku 2012 toto viac-menej ustalo, lebo táto kauza sa už nedala nijako politicky využiť. Ona splnila svoj účel. Na ministerstve obrany sú naspäť všetky tie tunelárske schémy, voči ktorým som ja v rokoch 2010 a 2011 bojoval. Celé toto vyšetrovanie žilo dlhé mesiace nejakým svojím životom, ale na to, ako suverénne sa vyjadroval a tváril onen pán z Glance House roku 2011, sa vyšetrovanie ťahalo a ťahá podozrivo dlho, ako keby predsa len nebolo všetko tak, ako sa to vtedy podsúvalo zo všetkých strán verejnosti. Počas tých troch rokov mienkotvorné médiá sa tomuto vyšetrovaniu moc nevenovali. Sem-tam nejakú zmanipulovanú informáciu zverejnil, zrejme na pokyn, smerácky denník Pravda, ktorý mal hlavne počas prvých dvoch rokov, keď prípad vyšetrovala Generálna prokuratúra, evidentne prístup ku všetkému zo živého vyšetrovacieho spisu, vedeli všetko, čo sa kde šuchlo. A neskutočne zavádzali, manipulovali a vymýšľali si. Napríklad v roku 2013 redaktor Pravdy prišiel so senzačným odhalením, že sa odpočúvalo priamo z ministerstva obrany a káble boli vyvedené rovno z Policajného zboru na ministerstvo obrany. Veľmi rýchlo sa ukázalo, keď mu to vyvrátila aj bývalá premiérka Iveta Radičová, aj ministerstvo vnútra, aj ďalší a ďalší ľudia, že to bolo pracovisko, kde sa len elektronicky archivovali hovory, ktoré boli predtým získané nasadením informačno-technických prostriedkov. Minister obrany Martin Glváč úmyselne odpovedal redaktorovi Pravdy alibisticky, že nemôže nič povedať, lebo sú to utajované skutočnosti, lebo inak by musel vlastne podržať predchádzajúce vedenie rezortu. Ale, ako som povedal, našťastie všetky zúčastnené strany toto vyvrátili, nikto sa nikdy potom neospravedlnil, redaktor z toho vyšiel buď ako trúba, alebo ako úmyselný manipulátor, alebo ako oboje. Určitú zmenu je možné badať od tohto leta 2014, pán námestník, temer po troch rokoch, kauzu opätovne otvorili a snažia sa ju čo najdlhšie živiť a pripomínať súčasný minister obrany Martin Glváč a súčasné vedenie Generálnej prokuratúry, a to za použitia nielen médií, ktoré majú smeráci evidentne v rukách, ale aj za pomoci niektorých redaktorov z iných mienkotvorných médií, z ktorých sa snažia robiť si užitočných idiotov alebo užitočných poslov svojich hier. Ale k tomu sa ešte dostanem. Ako som už uviedol, kauzu akože vyšetroval najprv Dobroslav Trnka. Toho smeráci po voľbách v roku 2012 hodili cez palubu. Tento prípad bol následne posunutý na prokurátora Kozolku. To je ten človek, o ktorom sa neskôr prevalilo, že je pravdepodobne bývalým eštebákom a nemal by mať bezpečnostnú previerku. Navyše aj tú, čo dostal, dostal oveľa neskôr, ako začal tento prípad riešiť. Aj ja som bol ako svedok vypovedať u neho v čase, keď ju údajne ešte nemal. K utajeným spisom a prípadom nemal ani pričuchnúť, nieto ich vyšetrovať. Všetky utajené prípady zastupujúci generálny prokurátor Tichý prokurátorovi Kozolkovi v lete 2013 odobral a prípad nasadzovania ITP v tichosti posunuli z Generálnej prokuratúry na Národnú kriminálnu agentúru a novému dozorujúcemu prokurátorovi, ktorým, ako sa to neskôr ukázalo, je JUDr. Čentéš. Tu by som sa chcel pristaviť. Pán námestník, na tom poslednom rokovaní výboru, ktoré sme mali, brannobezpečnostného, neprišiel tam pán generálny prokurátor Čižnár, ale došiel tam nejaký jeho námestník. Neboli ste to vy, ale bol to asi kolega Szabó. Dal som tam konkrétnu otázku. Bolo mi sľúbené, že dostanem odpoveď písomnú, nedostal som ju na ňu. Ja by som chcel vedieť, čo je s týmto prokurátorom Kozolkom, čomu sa venuje, ako dopadol ten jeho prípad s tým, že bol aktívnym eštebákom, s tým, že nemal vyšetrovať. On vyšetroval Hedvigu Malinovú, vyšetroval strašne veľa týchto prípadov. A pán Szabó mi nevedel na to odpovedať. On mi vedel odpovedať akurát na to, že on tam stále ešte niekde pracuje. Toto je vec, ktorá by mala byť zodpovedaná, ale budem pokračovať. Z tohto hľadiska sa teraz javí ako perfídna a smerácky nekorektná snaha o nasadenie psej hlavy dozorujúcemu prokurátorovi Jozefovi Čentéšovi, tomu Čentéšovi, ktorý sa dlhodobo snaží dovolať svojej pravdy v súvislosti s jeho nevymenovaním za generálneho prokurátora. Vznikla totiž úplne nová situácia, prezident Andrej Kiska stiahol všetky námietky zaujatosti, ktoré vzniesol na ústavných sudcov jeho predchodca Gašparovič. To konanie je teda odblokované, a tým narástla aj šanca, že padne spravodlivé rozhodnutie, a to sa očakáva veľmi rýchlo, prvé pojednávanie už bolo zvolané a bolo odročené na december 2014. O tom, že družba na linke SMER – Generálna prokuratúra – denník Pravda naďalej funguje, sa presviedčame permanentne. Celé to v lete rozohral denník Pravda, ktorý zverejnil, že práve Jozef Čentéš je dozorujúcim prokurátorom tohto prípadu. Navyše ešte zverejnil, že je to bývalý nominant SaS na pozíciu generálneho prokurátora. Následne sa do tejto hry zapojil minister obrany Glváč. Za prítomnosti vybraných médií sa vybral akože zaujímať sa na Generálnu prokuratúru, ako pokračuje vyšetrovanie tejto kauzy. A ostentatívne sa počudoval, prečo to trvá tak dlho. Zároveň sa pozastavil nad tým, že túto kauzu vyšetruje nominant SaS. Nevie to vraj celkom „naisto“, ale niekde to vraj čítal. A ak je to pravda, nechápe, prečo prokurátor nenamietal sám svoju zaujatosť. Pritom vybrané médiá vysielali a písali. Generálny prokurátor Čižnár ubezpečil Martina Glváča, že ešte pred jeho návštevou, dámy a páni, vydal pokyn námestníkovi trestného úseku Šufliarskemu, aby tento situáciu preveril a zakročil. No asi sú všetci títo páni prepojení cez vesmír, keď naraz myslia všetci na to isté. Pán Šufliarsky v priebehu pár dní uvedenú situáciu akože zanalyzoval a zistil, že závažnosť skutku nezodpovedá dĺžke vyšetrovania, a nariadil písomným pokynom dozorujúcemu prokurátorovi do 30. 9. 2014 prípravné konanie ukončiť. Zároveň skonštatoval, že dozorujúci prokurátor nenamietol svoju zaujatosť. A vybraté médiá sa tomu čudovali, informovali a písali o tom. Pravda uverejnila následne článok plný dezinformácií, manipulácií a klamstiev s názvom „Kauzu odpočúvania drží Čentéš stále v šuplíku“ a navodila v ňom dojem, akoby Jozef Čentéš bol ten, čo prípad vyšetruje tri roky a zdržiava ho. O prokurátoroch Trnkovi, Kozolkovi a o dvoch rokoch ich vyšetrovania a okolnostiach, ako rozbabrali a zbabrali celý prípad, nepadlo ani slovo. Opakovane v článku písala o prokurátorovi Čentéšovi ako o nominantovi SaS na pozíciu generálneho prokurátora napriek tomu, že kandidátmi SaS na pozíciu generálneho prokurátora bol najprv Peter Sepeši a neskôr Eva Mišíková, nie Jozef Čentéš. Jozef Čentéš tu bol neskôr navrhnutý ako nepolitický odborník inou koaličnou stranou a ostatné tri koaličné strany vrátane SaS sa len pridali k jeho podpore. Pravda, a toto zazlievam aj vedeniu Generálnej prokuratúry, ktoré o tomto malo proaktívne informovať, vtedy, keď informovalo, že nenamietol svoju zaujatosť, neuviedla fakt, že dozorujúci prokurátor si nevyberá prípad sám, ale bol mu pridelený jeho nadriadeným. Navyše dôvody, pre ktoré môžu namietnuť svoju zaujatosť, sú taxatívne určené a dôvod, že bol prokurátor v minulosti kandidátom nejakej štvorkoalície alebo nejakej inej koalície na funkciu generálneho prokurátora, medzi ne rozhodne nepatrí. Pravda navyše uviedla ako fakt, že exministra Galka spája s doc. Čentéšom strana SaS, čo je absolútny nezmysel. Jozef Čentéš s našou stranou nič nemá. Ja sa s ním vôbec ani nepoznám. Ja som ho ešte ani nevidel osobne. Do 30. 9. 2014 prípravné konanie skončené nebolo a teraz je určený ďalší termín jeho skončenia 30. 11. 2014, a teda umelé živenie a vyťahovanie tejto pseudokauzy vždy, keď smeráci potrebujú prekryť nejaký svoj škandál alebo keď bude chcieť dať súčasné vedenie Generálnej prokuratúry opäť frčku svojej pravdy sa domáhajúcemu prokurátorovi Čentéšovi, môže naďalej pokračovať aj ďalej. A predpokladám, že 30. 11. sa stanoví zasa ďalší termín a ďalší termín a budete sa takto prestreľovať aj s JUDr. Čentéšom navzájom naďalej. No ako som povedal, táto pseudokauza svoj účel už splnila a všetky tie staré tunelárske štruktúry sú na ministerstve obrany späť. A ja som presvedčený, že obvinení dôstojníci majú tiež právo po troch rokoch ťahaníc buďto na zastavenie trestného stíhania, alebo na spravodlivý súdny proces a svoju obhajobu. Ak to takýmto spôsobom sa bude ešte mediálne dva roky ťahať, že sa tu navzájom budú prokurátori medzi sebou frčkovať a táto kauza sa bude zneužívať na politické účely, tak to, že je to nekorektné voči mne, lebo furt ma s tým otravujú médiá a vždy dôjde nejaký iný redaktor, ktorý tomu vôbec nerozumie, a teraz hodinu musím s ním tráviť čas, aby som mu to celé vysvetlil, polovica z nich to nakoniec ani nehrá, lebo sa nevedia z toho vysomáriť, a tá druhá polovica to nejakým spôsobom potom uchopí, by som ešte zniesol, lebo ja som za to platený. Ale voči tým dôstojníkom a voči tým ich rodinám je to nekorektné, preto, že len slepý nevidí, že tá kauza je v súčasnosti, bola oživená po troch rokoch v lete, otvorená a následne je mediálne živená len na diskreditáciu Jozefa Čentéša, lebo tu si teraz polovica ľudí, ktorí to sledujú, myslí, že on je neschopný, lebo tri roky nevie hnúť s nejakým prípadom. A ja som presvedčený, že z možnosti, že konaním vtedajšieho prezidenta boli porušené práva zvoleného, ale nevymenovaného generálneho prokurátora Čentéša, majú evidentne niektorí ľudia v strane SMER strach. To je moja odpoveď aj vám, pán kolega, keď ste sa pýtali, či majú smeráci svoje médiá. No, samozrejme, že ich majú. A ja sa čudujem, že ste si to za dva a pol roka sedenia v parlamente popri tom nič nerobení nevšimli. Po mojom vystúpení vám to môžem vysvetliť, aby ste to pochopili, ktoré sú to médiá. Generálna prokuratúra pravidelne informuje o kauze odposluchov a za pomoci vybraných médií spochybňuje JUDr. Čentéša. A dokonca, ak to nejde za pomoci vybraných médií, pán námestník generálneho prokurátora, tak sa to spraví tlačovou správou, v niektorých prípadoch dokonca plateným tlačeným vyhlásením. Pán generálny prokurátor Čižnár dal platené tlače vyhlásené, kde si posielali nejaké odkazy s JUDr. Čentéšom. Tak naozaj si nemyslím, že toto je potrebné a že toto by sa malo diať. O žiadnej kauze, ktorá je vyšetrovaná, napríklad o tunelovaní Vojenskej spravodajskej služby počas prvej Ficovej vlády, to je téma ako hrom, o tom nevieme vôbec nič. Nevieme, kto je tam dozorujúci prokurátor, dokedy je čo. Ja teda o tom viem. Ja viem, že to bude zastavené do konca roku, pretože minister Glváč prikryl tých dôstojníkov, ktorých mal dať okamžite mimo služby, a nechal im možnosť mariť vyšetrovania. Tak ako stojím na tomto mieste, tak vám hovorím, že to bude zastavené do konca roku. Ale o priebehu vyšetrovania tak závažnej kauzy nevieme nič. O kauze emisií, ktorá sa znovu otvorila, takisto sa týka smerákov, nevieme takisto vôbec nič. A to je kauza, ktorá je vyšetrovaná podstatne dlhšie. Neinformujete tak často o nej a proaktívne ako kauze nasadzovania informačno-technických prostriedkov. To znamená, že minister Glváč si využíva túto kauzu na to, aby prekryl svoje ničnerobenie na rezorte, prípadne aby prekryl problémy, ktoré smeráci majú, lebo oni majú obrovské množstvo káuz a škandálov a neviem čoho všetkého možného a akonáhle niečo proste vypláva na povrch, tak on zasa si zavolá spriaznené médiá a povie im nejakú hlúposť, že dostal predvolanie, potom si ich zavolá s tým, že už si to predvolanie prečítal, potom si ich znova zavolá, že už si ju aj zobral a že pôjde vypovedať a takýmto spôsobom naťahuje to informovanie. Vždy sa k tomu vyjadrí potom Generálna prokuratúra a tak ďalej a tak ďalej. To je jedna záležitosť. A druhá záležitosť potom je tá, o ktorej som rozprával, že to využíva Generálna prokuratúra na nejaké posielanie odkazov alebo na nejakú takú verejnú diskusiu a verejné spochybňovanie JUDr. Čentéša, keď hlavne tí dôstojníci by mali byť tým kladivom na JUDr. Čentéša. Tam treba podľa môjho názoru vyčkať, ako ten Ústavný súd rozhodne. A potom treba normálne sa čelom k tomu postaviť a treba zaujať k tomu stanovisko. Nie je to fér, opakujem ešte raz, voči tým dôstojníkom to nie je fér. Tuto na tomto mieste som s mojou prípravou na môj príhovor skončil, lebo som ho celý nestihol pripraviť, čiže by som ho ukončil mojím apelom na vás, pán námestník, aby ste tie pozitívne veci, o ktorých som rozprával na začiatku a o ktorých tu rozprávali aj niektorí moji predrečníci, rozvíjali aj naďalej a aby ste v nich pokračovali, po prvé, a, po druhé, aby ste tie výhrady, ktoré tu zazneli, zohľadnili vo svojej ďalšej činnosti a vo vedení Generálnej prokuratúry tak, aby som o rok, keď tu znova budem vystupovať, mohol znovu povedať, že tam nastal posun, tak ako nastal posun pri tom úniku tých informácií, ktoré v súčasnosti z Generálnej prokuratúry podľa mňa už neunikajú alebo unikajú minimálne, ony teraz viacej unikajú od polície. Zároveň by som vás chcel požiadať v prípade, že nedisponujete relevantnými informáciami a potrebujete si ich preveriť, aby ste informovali nás alebo aspoň brannobezpečnostný výbor a, myslím si, aj ústavnoprávny výbor a dokonca aj výbor na kontrolu osvedčení NBÚ, neviem, ako sa to presne volá, tak, že všetci poslanci, ktorí sme v týchto výboroch, by sme mali vedieť, aké pozície má dnes prokurátor pán Kozolka a akým spôsobom sa tá situácia doriešila okolo neho. To je na proaktívne informovanie verejnosti. To je na proaktívnu tlačovú besedu. A takúto tlačovú správu nebudete musieť určite dávať ani platenú, lebo toto vám preberú všetky portály a zároveň aj televízie a rozhlasy, pretože to je informácia, ktorú by verejnosť a aj poslanci Národnej rady mali poznať. Ďakujem vám pekne za pozornosť.